Folketing
2011-05-19

Vi er også ansvarlige, når det handler om at yde visse grupper tilstrækkelig beskyttelse mod hadefulde handlinger. Det er vigtigt at stå vagt om religionsfriheden og bekæmpe enhver form for diskrimination på basis af religion. Vi skal hele tiden sørge for at iværksætte nye kampagner og initiativer med det formål at øge befolkningens opmærksomhed på problemer omkring disse ting. Vi skal selvfølgelig også hele tiden sørge for, at ofrene kender til deres rettigheder og muligheder for at reagere, når de udsættes for sådanne forbrydelser. Vi lever i et land med frihedsrettigheder, som mange mennesker rundtom i verden drømmer om i dag. Det skal vi huske på. Derfor har vi en forpligtelse til at værne om og pleje vores frihedsrettigheder. Vi skal også sørge for, at regeringer og andre aktører rundtom i verden kan forbedre deres bestræbelser på at beskytte deres befolkninger, herunder religiøse minoriteter, og om nødvendigt hensigtsmæssigt bidrage til at give den fornødne kapacitet og tekniske ekspertise til at gøre arbejdet. Det skal vi gøre, hver gang vi møder beslutningstagere fra disse lande.